REGOLAMENT TAL-KUMMISSJONI (KE) Nru 1057/2007
tat-13 ta’ Settembru 2007
li jemenda r-Regolament (KE) Nru 2805/95 li jiffissa r-rifużjonijiet ta’ l-esportazzjoni fis-settur ta’ l-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’ l-inbid (1), u b’mod partikolari t-tieni inċiż ta’ l-Artikolu 63(3) u l-Artikolu 64(5) tiegħu,
Billi:
(1)
F’konformità ma’ l-Artikolu 63(1) tar-Regolament (KE) Nru 1493/1999, sa fejn hu meħtieġ biex il-prodotti mniżżla fl-Artikolu 1(2)(a) u (b) ta’ dak ir-Regolament ikunu jistgħu jiġu esportati abbażi tal-prezzijiet ta’ dawk il-prodotti fis-suq dinji u fil-limiti tal-ftehimiet konklużi skond l-Artikolu 300 tat-Trattat, id-differenzi bejn dawk il-prezzijiet u l-prezzijiet fil-Komunità jistgħu jkunu koperti b’rifużjoni għall-esportazzjoni.
(2)
L-ammonti u d-destinazzjonijiet għar-rifużjonijiet huma ffissati perjodikament billi jikkonsidraw is-sitwazzjoni eżistenti u t-trends simili f’dak li jirrigwarda l-prezzijiet u d-disponibbiltà tal-prodotti kkonċernati fis-suq tal-Komunità u l-prezzijiet fis-suq dinji għal dawk il-prodotti.
(3)
Għalhekk huwa xieraq li r-Regolament tal-Kummissjoni (KE) Nru 2805/95 (2) jiġi emendat.
(4)
Il-Kumitat ta' Ġestjoni ta' l-inbejjed ma ħariġx opinjoni fiż-żmien stipulat mill-president tiegħu,
ADOTTAT DAN IR-REGOLAMENT:
Artikolu 1
L-Anness tar-Regolament (KE) Nru 2805/95 huwa sostitwit bit-test ta’ l-Anness għal ir-Regolament.
Artikolu 2
Dan ir-Regolament għandu jidħol fis-seħħ fl-14 ta’ Settembru 2007.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Settembru 2007.